
Όλα τα μέλη του Συλλόγου


ΘΕΜΑ: Ενημέρωση για διανομή μερίσματος
Κυρίες και κύριοι συνάδελφοι,

Σε αυτές τις πρωτόγνωρες, αφύσικες, τραγικές για την υγεία όλων μας και την οικονομία μας συνθήκες, ο Σύλλογός μας, με τα προβλήματα που αντιμετωπίζει λόγω της υποστελέχωσής του και της προσωρινής αδυναμίας του πρόσληψης νέων υπαλλήλων, με «δεμένα τα χέρια», λόγω της για πρώτη φορά μη ψήφισης του προϋπολογισμού στην τακτική γενική μας συνέλευση, γεγονός που προκλήθηκε από μερίδα συναδέλφων για συνδικαλιστικούς και μόνο λόγους, με δυσμενή για όλους μας αποτελέσματα, προσπαθεί να σταθεί δίπλα σε όλους τους συναδέλφους και συγκεκριμένα:

Τα γραφεία του Συλλόγου μας παραμένουν ανοιχτά προς εξυπηρέτηση όσων συναδέλφων το επιθυμούν, τηρώντας πάντα στο ακέραιο τα μέτρα προφύλαξης κατά της διάδοσης του ιού COVID-19, όπως αυτά ανακοινώνονται από την κυβέρνηση.

Στο λογιστήριο υπάρχει πάντα αρμόδιος υπάλληλος, όπως πάντα επανδρωμένη είναι και η νομική μας υπηρεσία, με τους οποίους μπορείτε πάντοτε να επικοινωνείτε κατά τις εργάσιμες ημέρες και ώρες τηλεφωνικά και μόνο στην περίπτωση, που δεν μπορείτε να εξυπηρετηθείτε κατ’ αυτόν τον τρόπο, τότε μπορείτε να προσέλθετε κατόπιν συνεννοήσεως (ραντεβού) από τα γραφεία του Συλλόγου.

Τόσο το Διοικητικό Συμβούλιο, όσο και η Συντονιστική Επιτροπή Σ.Σ.Ε., συνέρχονται σχεδόν σε εβδομαδιαία βάση μέσω τηλεδιασκέψεως, εκτιμούν την κατάσταση, όπως αυτή διαμορφώνεται καθημερινά, και προσπαθούμε να σας ενημερώνουμε, όσο το δυνατόν πιο έγκυρα και έγκαιρα, και να σας καθοδηγούμε αυτές τις δύσκολες για όλους μας στιγμές.

Αναγνωρίζοντας την ουσιαστική, αλλά όχι τυπική «παύση» και σε κάθε περίπτωση εκμηδένιση της εργασίας μας, το Διοικητικό Συμβούλιο κατά την συνεδρίαση που έλαβε χώρα την 31/03/2020 μέσω τηλεδιάσκεψης, αποφάσισε ομόφωνα, παρά την μη ψήφιση του προϋπολογισμού για τους γνωστούς σε όλους μας λόγους και με ατομική ευθύνη εκάστου μέλους του Δ.Σ., τη διανομή μερίσματος στους δικαιούχους συναδέλφους, σε μία στιγμή που όλοι μας το χρειαζόμαστε πιο πολύ από ποτέ, είτε για την κάλυψη επαγγελματικών μας αναγκών, είτε ακόμη και για την καθημερινή επιβίωσή μας.

Ο Σύλλογος και η Διοίκηση αυτού καθημερινά παρακολουθούν τις εξελίξεις και παρεμβαίνουν, όπου αυτό είναι αναγκαίο, για την προάσπιση των επαγγελματικών μας δικαιωμάτων και για τη διαμόρφωση της «επόμενης ημέρας», στην οποία οφείλουμε να είμαστε όλοι παρόντες, δημιουργικοί και ενωμένοι.  

